“เดอะ คอนฟิเดนซ์” บ.ในเครือ QH มองภาพรวมอสังหาฯ คึกคักรับมาตรการรัฐ
"เดอะ คอนฟิเดนซ์" บ.ในเครือ QH มองภาพรวมอสังหาฯ คึกคักรับมาตรการรัฐ
20 ต.ค. 2558

นายไพโรจน์ วัฒนวโรดม กรรมการผู้จัดการ บริษัท เดอะ คอนฟิเดนซ์ จำกัด และผู้ช่วยกรรมการผู้จัดการอาวุโส บริษัท ควอลิตี้เฮาส์ จำกัด (มหาชน) หรือ QH เปิดเผยว่า บริษัทคาดว่าภาพรวมของภาคอสังหาริมทรัพย์ในไตรมาส 4/58 จะเติบโตขึ้นมาก หลังจากรัฐบาลออกมาตรการกระตุ้นภาคอสังหาริมทรัพย์ ซึ่งจะช่วยหนุนให้ยอดขายและยอดโอนโครงการในปีนี้ของบริษัท เดอะ คอนฟิเดนซ์ จำกัด ซึ่งเป็นบริษัทในกลุ่ม QH เป็นไปตามเป้าหมาย
โดยปัจจุบันบริษัท เดอะ คอนฟิเดนซ์ จำกัด ทำยอดขายได้แล้ว 77% ของเป้าหมายที่ตั้งไว้ 7 พันล้านบาท โดยเป้าหมายยอดขายดังกล่าวแบ่งเป็นยอดขายจากโครงการคอนโดมิเนียมในกรุงเทพฯและต่างจังหวัด 3.1 พันล้านบาท และแนวราบในกรุงเทพฯและต่างจังหวัด 3.9 พันล้านบาท ส่วนยอดโอนปีนี้ตั้งเป้าไว้ที่ 6.3 พันล้านบาท แบ่งเป็นยอดโอนโครงการคอนโดมิเนียมในกรุงเทพฯและต่างจังหวัด 2.7 พันล้านบาท และยอดโอนโครงการแนวราบทั้งในกรุงเทพฯและต่างจังหวัด 3.6 พันล้านบาท ปัจจุบันมียอดโอนแล้ว 71% ของเป้าหมาย
ทั้งนี้ บริษัทได้เปิดตัวโครงการคอนโดมิเนียมภายใต้แบรนด์เดอะทรัสต์ ชื่อว่า “เดอะทรัสต์ คอนโด แอช บีทีเอส เอราวัณ” มูลค่าโครงการ 3.5 พันล้านบาท เป็นคอนโด High-Rise สูง 30 ชั้น จำนวน 1,570 ยูนิต ตั้งอยู่บนเนื้อที่ 7 ไร่ ติดสถานีรถไฟฟ้าสถานีพิพิธภัณฑ์ช้างเอราวัณ ราคาเริ่มต้น 1.79 ล้านบาท โดยบริษัทได้เปิดพรีเซลไปแล้วเมื่อต้นปีนี้ และได้รับการตอบรับที่ดี
ด้านภาพรวมของภาคอสังหาริมทรัพย์ในไตรมาส 4/58 จะคึกคักมากขั้น หลังจากรัฐบาลออกมาตรการกระตุ้นภาคอสังหาริมทรัพย์ที่ประกาศใช้เป็นระยะเวลา 6 เดือน อย่างเช่น การลดค่าธรรมเนียมการจดทะเบียนการโอนและค่าธรรมเนียมการจดทะเบียนการจำนองอสังหาริมทรัพย์ และห้องชุด จากเดิม 2% เหลือ 0.01% เป็นเวลา 6 เดือน ทั้งในส่วนบ้านใหม่และบ้านมือสอง
นอกจากนี้สำหรับผู้กู้ซื้อบ้านที่ราคาต่ำกว่า 3 ล้านบาท สามารถนำวงเงิน 20% มาหักลดหย่อนภาษีบุคลลธรรมดาได้ในช่วง 5 ปีภาษี ขณะที่รัฐบาลยังให้ลดภาษีนิติบุคคลเหลือ 20% เป็นการถาวร ซึ่งช่วยลดภาระให้กับผู้มีรายได้น้อยได้โดยตรง และเป็นปัจจัยหนุนภาคอสังหาริมทรัพย์ในภาวะที่เศรษฐกิจในประเทศยังชะลอตัวอยู่